《木兰花慢 题文孝祠壁》
清代·曹贞吉

拜昭明遗庙，台下水、自沦漪。想文选楼中，铜龙昼暖，玉简宵披。

文词。六朝金粉，遍千秋、作者沐恩晖。兆始乘鸡牵犬，祸成白马青丝。

灵旗。杂佩葳蕤，鼓坎坎、舞僛僛。叹故国山川，乡人伏腊，舍此安归。

追维。湘东太忍，使江夏文武尽灰飞。但奉九郎神在，重游几度沾衣。

作者简介：曹贞吉(1634～1698) 清代著名诗词家。字升六，又字升阶、迪清，号实庵，安丘县城东关（今属山东省）人。曹申吉之兄。康熙三年进士，官至礼部郎中，以疾辞湖广学政，归里卒。嗜书，工诗文，与嘉善诗人曹尔堪并称为“南北二曹”，词尤有名，被誉为清初词坛上“最为大雅”的词家。